I en rundspørge lavet af DR Nyheder oplyser 30 kommuner, at de ikke har særlige tilbud til højtbegavede børn. 29 kommuner har en form for tilbud til dem, og resten af kommunerne har ikke besvaret rundspørgen.

Selvom Frodo Hviid Mikkelsens forældre tidligt blev klar over, at deres søn var usædvanligt godt begavet, så valgte de alligevel at sende ham i en helt almindelig folkeskole.

De kunne godt lide tanken om én skole for alle børn og håbede også på at fremme deres søns sociale kompetencer.

Men folkeskolens tilbud var ikke tilstrækkelige for Frodo Hviid Mikkelsen, der blev både rastløs og frustreret.

- Generelt syntes jeg, at det var pissekedeligt, og det var det især i matematiktimerne. Sat lidt på spidsen sad de andre måske og lagde fem og fem sammen, mens jeg kunne løse en ligning, siger han.

Hvornår er et barn højt begavet? • DR Nyheder følger definitionen fra VIVE - Det Nationale Forsknings- og Analysecenter for Velfærd:

• Højtbegavede børn er børn med en intelligenskvotient på 130 eller derover.

• Cirka 14.000 børn i skolealderen - to procent af skolebørnene - er højtbegavede.

• En normal intelligenskvotient ligger typisk på mellem 90 og 110.

For hans mor, Marianne Mikkelsen, stod det hurtigt klart, at hendes søns gode begavelse ikke kun var en gave, og at den ikke ville gøre tilværelsen så nem for ham, som hun først havde troet.

Da hans klassekammerater skulle lære at læse og stave, læste hendes søn allerede tykke bøger.

Og da de de andre kom i gang med at læse bøger, så begyndte Frodo Hviid Mikkelsen i en alder af ni år på eget initiativ at læse bøgerne på engelsk for at udfordre sig selv.

Matematikopgaverne var også frustrerende for Frodo Hviid Mikkelsen, der flere gange græd som pisket, når han skulle farve felter i sin matematikbog.